MISERABLES-IV-WEB	Mentretant, en pòques menutes auien estat arrincades vint barres de hèr des rèishes dera façada dera tauèrna, e auien estat despeirades dètz toeses deth carrèr; Gavroche e Bahorel auien cuelhut, en passar, e auien esbauçat un car d’un fabricant de hilats de pèsca, cridat Anceau, contenguie tres botes de caudea, que sigueren plaçades sus molons de calades; Enjolras auie quilhat eth param dera tuta, e totes es botes uedes dera veuda Hucheloup anauen a amassar-se damb es dera caudea; Feuilly, damb es sòns dits avedadi a illuminar delicadi païsi de ventalhs, auie assolidat es botes e eth car damb dus massissi modelhons de calhaus; calhaus improvisadi coma toti es auti, e cuelhudi sense saber a on.